Alle nelikymppisistä yli puolet harkinnut Turun jättämistä

LUKIJARAATI Nuoremmat mielivät Turusta poismuuttoa. Vanhemmat polvet ovat sitoutuneempia kotikaupunkiinsa.

Moni nuorempi turkulainen on miettinyt muuttoa kaupungista. Tomi Kangasniemi

Tomi Kangasniemi

Turkulaisen Lukijaraadilta tiedusteltiin, ovatko he harkinneet muuttoa pois Turusta. Kaikki vastaajat huomioiden yli 70 prosenttia ei Turkua jättäisi. Sen sijaan alle nelikymppisistä yli puolet on harkinnut muuttoa.

Muuttoa miettivien syistä ykköseksi nousee asumisen kalleus tai sopivien asuntojen puute.

– Asuntosäästäminen alkaa olla ajankohtaista. Turussa on kalliimmat asunnot kuin lähikunnissa.

– Omakotitalojen hinnat ovat Turun alueella huimia. Kun taas mennään toisen kunnan puolelle, hinnat tipahtavat kymmeniä tuhansia.

– Itse asiassa muutimme Turusta pois runsas vuosi sitten, koska budjetillamme ei löytynyt sopivan kokoista ja -kuntoista asuntoa.

Kakkoseksi syiden kirjossa korostuvat työmahdollisuudet ja -näkymät. Seuraavaksi eniten lähtösyyksi nostetaan Turun päätöksenteko.

– Päätöksenteko on heikkoa ja kankeaa. Turku on eripurainen ja epäluotettava.

– Turku laahaa kehityksessä jäljessä. Muissa kaupungeissa tehdään paljon enemmän viihtyisän nykyaikaisen kaupunkiympäristön rakentamiseksi.

Lähtösyiksi nimetään myös naapurikuntia heikommat palvelut ja sisäänpäin lämpiävyys.

– Olen muuttanut vuonna 2013 pois Turusta Kaarinaan. Kaarinassa ovat paremmat äitiys-, lasten- sekä terveyspalvelut.

– Muutin paluumuuttajana Turkuun vuonna 2003, mutta lähdin vuonna 2008 pois, kun en kotoutunut, vaikka alkuperäinen turkulainen olinkin.

Monelle vastaajalle syyt Turun jättämiseen ovat kuitenkin moninaisemmat. Turun koetaan esimerkiksi jämähtäneen kehityksessä paikoilleen.

– Olen syntynyt ja kasvanut Turussa ja aktiivi-ikäni ollut muulla Suomessa ja osittain Eestissä. Viidenkymmenen vuoden poissaolon jälkeen olen ollut Turussa parisen vuotta. Lähtiessäni Turku ja Tampere olivat noin samalla viivalla, jossa Turku on edelleen, Tampere on kasvanut sinä aikana noin 40 prosenttia ja kasvu jatkuu edelleen voimakkaana.

– Olen harkinnut muuttoa isompaan kaupunkiin, jossa on enemmän tapahtumatarjontaa, ihmisiä ja ravintoloita. Myös paremmat joukkoliikennepalvelut olisivat hieno asia, koska en haluaisi omistaa autoa. En ole myöskään tyytyväinen Turun kaupungin päätöksentekoon, joka on turhauttavan hidasta kuten toriparkki ja rautatie-projektit ovat osoittaneet.

Turkulaisen Lukijaraati Lukijaraadilta kysyttiin, oletko harkinnut muuttoa pois Turusta. Kaikista vastaajista kyllä-vastauksen antoi 28 prosenttia. Miehistä muuttoa oli harkinnut 22 ja naisista 30 prosenttia. Muuttohalukkuutta oli selkeästi eniten alle 40-vuotiailla. Heistä muuttoa oli miettinyt yli puolet (53 %). Vähiten muuttoa olivat miettineet yli kuusikymppiset (13 %). Lukijaraadin kyselyyn vastasi 426 henkilöä. Tutkimusajankohta oli 15.–18. elokuuta. Tutkimuksen toteutti Tietoykkönen.